LidanRubinov/Halacha-QA huggingface dataset:
שאלה: מלמד שפירש כלב מעצת מרגלים: בפרשת שלח לך פסוק כ"ג כותב רש"י,."מלמד שפירש כלב מעצת מרגלים והלך ונשתטח על קברות צדיקים והתפלל שינצל מעצת מרגלים." אם כלב ידע על עצת המרגלים מה הגבורה לא להתפתות לה? ואיך שאר המרגלים לא ידעו על העצה כדי שיוכלו גם להתפלל?
תשובה: לשואל על שאלותיך ועל שאלות נוספות שעולות מן הפסוקים משיב מרן ה"חפץ חיים" בספרו "שמירת הלשון" (ח"ב פרק יט, פרשת שלח לך בהערה) בתיאורו הנפלא לאופן ההתרחשויות והמחשבות האנושיות שברקע. לדבריו, שתי דרכים יש בעבודת ה' לעמוד כנגד אנשים תועים. האחת - פירסום השיטה האמיתית לעיניהם תוך עימות ישיר ובירור הדרך הנכונה. והשניה - שיתוף פעולה עם דרכם עד שתימצא הזדמנות לצאת ולברר ברבים את הדרך הראויה. יהושע, היתה דרכו, הדרך הראשונה, לכן היה זקוק לרחמי שמים שלא ייעצו עליו רעה, ולכן ברכו משה: "י-ה יושיעך מעצת מרגלים". כלב, לעומת זאת, נהג בדרך השניה ולא היה זקוק לברכה זו. לכן כשהגיעו לחברון וראו את אחימן ששי ותלמי ונפל פחדם עליהם והיתה דעתם להרע, התבונן כלב כיצד להתנהג, והחליט לשתף פעולה עמם, כדי שיוכל לבסוף להשתיקם ולברר לפני בני ישראל את השיטה האמיתית. כלב חשש שיכלו כוחותיו הפנימיים ויהיה ניסת אחריהם, לכן הלך והשתטח על קברי אבות. לבסוף, כששבו המרגלים, היה בכלב כוח להשתיקם בשל הליכתו עמם. והנה שתי הדרכים ישרות לפני ה', ולכן הקדים הכתוב לפעמים את יהושע ולפעמים את כלב, ללמד ששניהם שקולים. נאמנה
שאלה: התנדבות במקום לא צנוע: 1) אני רוצה להתחיל להתנדב.אולי בבית חולים או בבית אבות וכו הבעיה היא שבד"כ יש במקומות הללו נשים שאינן צנועות לגמרי.מה לעשות?מתי מותר להסתכל ומתי אסור?? 2) לבחור בישיבה תיכונית שרוצה להיות ת"ח האם כבוד הרב ממליץ להשקיע בלימודים על חשבון תורה?
תשובה: 1. מה שצריך בשביל לטפל מותר ומה שלא נצרך עבור הטיפול אסור. 2. אם אתה רוצה להשקיע בעולמה של תורה, שיעזוב את הלימודים האחרים ואם אחר כך הוא יצטרך יעשה אקסטרני, ויקדיש את עיקר זמנו לעלות במעלות התורה, אני לא אומר שלא ידע דברים אחרים אבל השאלה כמה שנים להשקיע בזה, בחור רציני ילמד תורה וישלים תוך כמה חודשים את הבגרות, כמו שיש ישיבות שבשמינית תוך זמן קצר משלימים את זה, אם הוא צריך את הבגרות, אבל אם לא ביינתים ידחה אותה.
שאלה: האם צריך לטבול משפך?: רכשתי לפני מספר ימים משפך למשקאות, כשבחלק התחתון של המשפך ישנו סיליקון לחיבור עם הבקבוק, והחלק העליון (הצינורית שדרכה זורם המשקה) עשוי מתכת. האם עליי להטביל כלי כזה? ואם כן האם עם ברכה? בנוסף אשמח לדעת את הטעם לתשובה,
תשובה: אכן יש לטבול את החלק המתכתי, אם שני החלקים נפרדים זה מזה - יש לטבול רק את החלק המתכתי. אם אינם נפרדים - יש לטבול את המשפך כולו. הרחבה: הרמ"א (קכ, ז) כותב שמשפך חייב בטבילה. גם אם במשפך שלך לא ניתן להשתמש ללא החלק העשוי סיליקון, הרי שיש כאן כלי המורכב משני חלקים ויש להטביל את החלק המתכתי הרב עודד מילר
שאלה: שם לתינוק - לביא: אני בחודש הריון מתקדם וכבר חושבים על שמות לעובר בבטן. האם השם לביא זהו שם טוב? הבנתי ששם של 3 אותיות ומעלה זה טוב? האם יש לו משמעות חיובית?
תשובה: שמות של בעלי חיים יש בהם סגולה טובה לחיים טובים, ולשם זה יש גם משמעות של גבורה, אמנם נראה לי שכדאי להוסיף שם שני עם משמעות שהכל יהיה לטובה כמו ברוך או טוביה, מאיר וכדו'.
שאלה: תיקון גניבת אופניים: אם בן אדם ביצע עבירה, גנב אופניים מחצר בית ואחרי שנים אחדות חזר בתשובה, מה הוא יכול להיות בכדי לתקן את החטא? אי אפשר להחזיר את האופניים לחצר הבית מפני שהבית אינו בשימוש יותר, או לחילופין אינו מוצא את הבית. האם לנסות למכור אותן ואז לתת את הכסף לצדקה?
תשובה: ראשית יש לחזור בתשובה, כפי שהורונו ח להסתלק מן החטא, להתחרט על העבר ולקבל שבעתיד לא ישוב ויעשה חטא זה. כאשר אדם גוזל, הסתלקותו מן החטא נעשית על ידי השבת הגזילה לבעלים שלה. יש להתאמץ ולנסות למצוא את הבעלים על מנת להשיב להם את הגזילה. כאשר דבר זה אינו אפשרי, הורו ח לעשות בסכום הדבר הנגזל (בערך שלו) דברים שמוגדרים כ"צרכי ציבור" על מנת שאולי גם הנגזל יהנה מהם, לכן יש לנסות לעשות צרכים אלו באזור שאולי הנגזל נמצא שם או יהנה מזה. אם אי אפשר לאתר את מקומו יעשה בכל אופן צרכי ציבור(לאו דווקא צדקה ) בסכום כסף זה. (מקורות לעיון, בבא קמא צד: שולחן ערוך חושן המשפט סימן שס"ו סעיף ב)
שאלה: עריכת ניסוי בשבת: במסגרת לימודי תואר בפסיכולוגיה ישנו קורס מצטיינים שמוצע לסטודנטים. הקורס נותן הכשרה בניסוי בפסיכוביולוגיה. במסגרת הקורס נדרשים לערוך ניסוי יומיומי, הניסוי נערך על חולדות,ובשבת נדרשים לבוא לתת זריקות וטיפול כלשהו. על מנת שהניסוי יצליח הטיפול צריך להיערך כל יום. בניסוי יש שותף, אני מתארת לעצמי שגם אם השותף לא דתי זה לא משנה. בכל מקרה, אני מתארת לעצמי שזאת בעיה, אבל מכיוון שבטוח שישנם גם דתיים שצריכים לעשות ניסויים, חשבתי שאולי יש פתרון כלשהו, או היתר באופן מסוים. אשמח לדעת אם יש דרך כלשהי להשתתף בניסוי כזה ללא חילול שבת באיסור. יש לציין שהקורס אינו חובה, אך יכול לעזור בעתיד למקצוע בתחום.
תשובה: אפשר להזריק זריקה אחת ביום ששי אחה"צ וזריקה נוספת במוצ"ש
שאלה: רגש לחתונה: אני יוצאת עם בחור כחמישה חודשים. הבחור מקסים! יש לו מידות מאוד טובות ואני אוהבת את האישיות שלו. אנחנו מתאימים פחות או יותר גם פנימית וגם חיצונית. הבחור מצידו בטוח שהוא רוצה להתחתן, ומבחינה רגשית מאוד אוהב אותי, נראה שהוא מוכן לתת לי הכל. מה שאני מרגישה זה שאני יכולה לסמוך עליו בעיניים עצומות, שאני מרגישה ביטחון איתו, שאני מספרת לו ומשתפת אותו בהמון דברים, ושאני יודעת שהוא תמיד יהיה שם בשבילי גם בדברים הטובים וגם בדברים הטובים פחות. יש לנו לימוד ביחד שאנחנו לומדים. הורים שלי ראו אותו ומאוד התלהבו. מאז שהתחלנו לדבר על חתונה פתאום דברים התחילו להציק לי. מה שדי מציק לי זה שאני לא מאוהבת בו. אני מעריכה אותו ואוהבת אותו! אבל לא מאוהבת. וזה מונע ממני לקבל החלטה בלב שלם. לא הייתי רוצה לוותר עליו בחיים אשמח לתשובה שתכוון אותי יותר.
תשובה: לשואלת אין ספק שהחלטה על הקמת בית הינה מן ההחלטות החשובות בחיים, אם לא החשובה שבהם, ולכן חשוב וטוב שתעשה מתוך שיקול דעת, ולכן טוב שאת בוחנת היטב את הדברים. ולגבי השאלה, לעיתים אנו נוטים לחשוב שלפני החתונה נרגיש רגשות אהבה חזקים כלפי בן בת הזוג איתה איתו אנו נפגשים, רגשות שיפזרו את הערפל סביב החלטה חשובה זאת. יש לדעת שהקמת בית נאמן אינה מחייבת הרגשה חזקה זו. רבים וטובים מהבתים שהוקמו הוקמו גם בלי רגשות אהבה חזקים בין בני הזוג קודם החתונה, אלא האהבה הלכה ונבנתה בין בני הזוג במהלך שנות הנישואים, בתים אלו עומדים וקיימים ובני הזוג שמחים זה בזה. המחשבה שחייבת לבוא הרגשה כלשהי לפני ההחלטה להתחתן אינה נכונה ובמקים מסוימים המקור שלה הוא בתרבויות מערביות בהם היתה "אהבה ממבט ראשון", דבר שאינו נכון ואינו אמיתי, קשר הינו תהליך שנבנה וככל שנבנה יותר כך הוא חזק יותר וממילא גם האהבה גדלה יותר. מה גם שלעיתים ההבנה של משמעות ההחלטה הינו זה שמונע מאיתנו באמת להרגיש את מה שאנחנו מרגישים. ההבנה שכאשר בוחרים בן זוג בוחרים רק אותו וחלון לבחור נסגר, יוצר אצל חלק מהאנשים 'פחד' לקבל החלטה גם כאשר מדובר בבן בת הזוג המתאימים להם. אשר על כן, עליך לראות אם הבחור מוערך ע"י, יש בינכם הכלה אחד של השני, ומה גם שאת מציינת מרגישה שאת יכולה לסמוך ולהישען עליו, יש בינכם רצון לתת אחד לשני, גם האהבה תגדל ככל שהזמן יעבור וככל שכ"א יתן מעצמו יותר לשני גם הרגשת האהבה תלך ותגדל. ברכה והצלחה בבנית ביתך ושיהיה בית נאמו בישראל הרב אלעד טאוב
שאלה: מתי ציצית נפסלת?: לכת"ר שליט"א, אחרי כמה חוטים שנפסקו (בכנף אחת, ואם בכמה?), ובאיזה רמה של פסיקה (בסנטימטרים מהקשר הכי רחוק מהכנף) - ציצית תכלת רמב"ם כדעת הרב נפסלת?
תשובה: כדי עניבה זה כדי להקיף את הגדיל זה כסנטימטר. מסברא נראה שגם בפתיל התכלת יהיה אותו הדין למרות שלא ראיתי במפורש שכתוב על זה.
שאלה: מצוות צדקה לאמא שלי: רציתי לשאול אמא שלי חיה מביטוח לאומי האם כאשר אני נותן לאמא שלי מעשר מהמשכורת שלי אני מקיים מצוות צדקה?
תשובה: אם אין לה מספיק על מנת להתפרנס משלה, בוודאי. "עניי עירך קודמים". כדאי לתת חלק מהמעשר גם למטרות אחרות.
שאלה: דוקטורט לנשים בספרות: רציתי לדעת את דעתו לגבי לימודי מחקר לנשים באקדמיה (במקצוע ספרות), הן בפן ההלכתי והן בפן הזוגי הורי. האם מותר או מומלץ.
תשובה: אין איסור ללמוד ספרות באוניברסיטה. צריך זהירות מדעות זרות, לדעת להבין אותם בצורה נכונה. כדאי שיהיה ליווי של ת"ח כדי שאם יהיו ספיקות ושאלות יהיה אפשר להתייעץ. השאלה האם לכתחילה כדאי ללכת ללימודים אלו, תלויה באפשרויות השונות שעומדות בפני האדם. הן חיצונית- מה עומד עוד לפניו, והן פנימית- מצד יכולותיו, כישרונותיו ונטיית ליבו.
שאלה: סמיכת גאולה לתפילה: למה כ"כ חשוב לסמוך גאולה לתפילה, עד שזה דוחה תפילת שמונה עשרה בציבור (בשחרית)?
תשובה: לשואל בדברי הגמרא מצאנו הפלגה במעלת סמיכת גאולה לתפילה: "איזהו בן העולם הבא? זהו הסומך גאולה לתפילה" (ברכות ד:), "הסומך גאולה לתפלה אינו נזוק כל היום כולו" (ברכות ט:), "מאי והטוב בעיניך עשיתי (שאמר חזקיהו על עצמו)? שסמך גאולה לתפלה" (ברכות י:). בגמרא לא מבואר מהי מעלת סמיכת הגאולה לתפילה, אמנם מצאנו לכך כמה הסברים: א. במדרש נאמר (ילק"ש תהילים תרעח): "וכל מי שאינו סומך גאולה לתפלה למה הדבר דומה? לאוהבו של מלך שבא ודפק על פתחו של מלך, יצא המלך לידע מה עסקו (רצונו), מצאו שהפליג (הלך) אף הוא הפליג. כך אדם מקרבו להקב"ה אליו ומרצהו בשבחות וקלוסין של יציאת מצרים והוא מתקרב אליו ובעודו קרוב אליו יש לתבוע צרכיו." לדברי המדרש, הזכרת יציאת מצרים קודם התפילה מביאה לכך שתפילתו של האדם תתקבל לפני הקב"ה. ב. המהר"ל (נתיב העבודה ט) מבאר שביציאת מצרים עם ישראל קנה דביקות מוחלטת בקב"ה, כיוון שברגע הראשון שהשתחרר עם ישראל מעול המצריים נכנס תחת כנפי השכינה, ונמצא שלעם ישראל אף פעם לא היה קיום עצמאי במנותק לקב"ה. כשאנחנו סומכים גאולה לתפילה, אנחנו בעצם עוברים את אותו התהליך- מיד שאנחנו יוצאים ממצרים אנחנו באים לתפילה לפני הקב"ה. כלומר, סמיכת הגאולה לתפילה הופכת את התפילה למעמד של דביקות מוחלטת בקב"ה. ג. יציאת מצרים מלמדת אותנו שהקב"ה משגיח בעולם, וכל מה שנעשה בעולם נעשה רק כי כך עלה ברצונו יתברך. כשאנחנו באים להתפלל ולבקש מהקב"ה שיגאל אותנו מכל התרות וירעיף עלינו שפע טוב, אנחנו צריכים להיות מלאי אמונה בהשגחת הקב"ה, וסמיכת הגאולה לתפילה מעוררת אותנו לעניין זה. כמובן ששינם הסברים נוספים, ורשימה זאת היא רשימה חלקית בלבד. הנקודה המשותפת לכל ההסברים היא שתפילה הנעשית בסמוך להזכרת יציאת מצרים אינה דומה לתפילה סתם: היא יותר מתקבלת, יותר מקרבת אותנו לקב"ה, והיא יותר מלאת אמונה וודאות בכוח התפילה לפעול. חכמינו בעומק דעתם הבינו שמכל הטעמים הנ"ל מעלת סמיכת גאולה לתפילה עדיפה על פני מעלת תפילה במניין. אולי אפשר לתת טעם בדבר, שמעלת תפילה במניין היא מבחינה מסוימת חיצונית למתפלל- התפילה היא אותה תפילה, רק שציבור עושה אותה ביחד ויש בזה מעלה של השראת שכינה. אמנם סמיכת גאולה לתפילה מעניקה לתפילה תוכן נוסף, כפי שראינו לעיל. הרב נועם לזר
שאלה: איסור רבי יהודה לעלות לארץ ישראל: ב"ה האם מי מפוסקי ההלכה פסק כרבי יהודה שלא לעלות לארץ ישראל עד שה יפקוד אותנו בבבל?
תשובה: לא ידוע לי על פסיקה שמסתמכת בלעדית על דעת רב יהודה. אולם מצאנו כצרוף לעוד טענות כגון דעת הראשונים שבזמן הזה שיש סכנת נפשות אין חיוב. או כגדר במצוות ישוב הארץ שאינה מחייבת עלייה לארץ אלא רק איסור לצאת ממנה.  ע"פ שיטת הרמב"ם.
שאלה: להחזיר אבידה בלי סימנים: אם מצאתי אבידה אם סימן אני עושה עליה השבת אבידה ושהיא עדיין ביד שלי. מישהו אומר שהאבדה שלו והוא רואה אותה אז הוא לא יכול לתת סימנים. מה עושים במקרה כזה?
תשובה: ניתן להביא עדים שאכן יודעים שחפץ זה הוא של המאבד. כמו כן אם המאבד הסתכל רק על חלק מן החפץ הוא יוכל לתת סימנים על חלקו האחר או על חלקו הפנימי. יום טוב
שאלה: העברת רצועות מתפילין לתפילין אחרון: האם מותר להעביר רצועת תפילה של יד לתפילה של יד אחרת? כמו"כ לגבי רצועת תפילה של ראש. מה המקור? השאלה נשאלה בהמשך לשאלה "העברת רצועת תפילין רש"י מיד לראש"
תשובה: מותר להעביר רצועות מתפילין של יד לתפילין אחרות של יד, וכן בשל ראש. לעת עתה לא מצאתי מקור מפורש לכך, אבל איני רואה סיבה להחמיר ולאסור זאת. להעביר לקדושה קלה אסור אולם לאותה קדושה מותר.
שאלה: מי קודם לסנדקאות?: מי קודם בסנדקאות - האם אבי שהוא יהודי פשוט או מורי ורבי שהוא תלמיד חכם גדול?
תשובה: ב"ה שלו-ם וברכה נוהגים לכבד רב חשוב. אולם אם הדבר יגרום לפגיעה באב עדיף לא לפגוע בו. הרב חגי בר גיורא
שאלה: כתובה ספרדית - וגם נשבע שבועה חמורה: הרב בכתובה הספרדית מובא וגם נשבע שבועה חמורה בתקיעת כף האם אין בכך מכשול לחתן שחלילה יעבור על שבועתו?
תשובה: טענה זו עלתה בעבר וביניהם על ידי הרב זלמן נחמיה גולדברג שליט"א דיין לשעבר בבית הדין הגדול וראש כולל לדיינות הרי פישל, שזכיתי ללמוד בבית מדרשו חמש שנים. שראה בשבועה זו בעיה ששנות נישואין רבות אפשר להיכשל חלילה בשבועה, ואין בכך תועלת שבעלים יהיו זהירים יותר שלא לעבור על שבועתם, ואם נשבעים ראו שהשבועה תצטמצם לשבועה שלא לשאת אישה שנייה, ולא על ענייני הממון. הרב בן ציון אבא שאול זצ"ל והראשון לציון הרב מרדכי אליהו זצ"ל שהלילה ליל פטירתו התנגדו לשנות. הרב בן ציון אבא שאול טען שזהו מנהג שנהגו מתקופת המבי"ט כפי שמובא בספר ארץ חיים (סתהון), אבל על חיוב שאר כסות ועונה מושבע ועומד מהר סיני, אלא השבועה חלה על ארבעה דברים: א. שלא ימשכן תכשיטיה, ב. שלא יישא אישה נוספת. ג.ולא יגרשנה בעל כורחה.(מפני שלא קיבלו חדר"ג)ד. שלא יצא לחו"ל ללא ידיעת אשתו. הראשון לציון הרב מרדכי אליהו זצ"ל התנגד לשינוי שהוסיף שכך פסק החיד"א והשבועה חלה גם בדיני ממונות השנויים במחלוקת כאשר נשבע פוסקים לחומרא ועוד הוכיח מנוסח הכתובה הנאמרת בחג השבועות שכתוב שם נשבע החתן, מראה בכך שמנהג השבועה הוא פשוט, ורצה בתחילה לשנות שלא יהיה כתוב שנשבע על כל הנזכר לעיל וחזר בו, שאנו לא יכולים לשנות את מנהג הקדום הזה. למעשה רוב הכתובות הספרדיות השבועה בסוף הכתובה על כול הנ"ל כפי שפסק הרב מרדכי אליהו זצ"ל. ויש כתובות שיש שבועה באמצע הכתובה על הדברים שכתב הרב בן ציון אבא שאול.
שאלה: אמירת שבת : ב"ה. אני נשוי אזרחית ליהודיה ללא מסמכים, בקרוב היא מסיימת את הגיור בעז"ה. יש לי שאלה: במקום אחד קראתי שאסור לומר שבת לגוי ובמקום אחר שכן, מה ההלכה בדיוק? בנוסף לזה אני שומר שבת וחג וחובש כיפה וגם לי לא עונים שבת - האם זה ר? חוץ מזה זוגתי מברכת על המזון והם לא עונים אמן למרות שהיא מברכת את השם והם יודעים זאת - לא מדובר בכוונת עבודה זרה חס וחלילה! האם זה ר? מה ההלכה הסופית?
תשובה: שמחתי מאוד לשמוע שהיא נמצאת לקראת הסוף של תהליך הגיור, בעזרת ה' כשהיא תגמור את התהליך תוכלו להתחתן באמת, ולהקים משפחה יהודיה כשרה וראויה. לפי ההלכה מותר לומר לה שבת וגם לך מותר לומר שבת אמנם יש שיטות שונות, ויש מחמירים בכך, אבל כך זו ההלכה באופן הפשוט. הדברים הטובים שאתם עושים מאוד חשובים, שהם מקשרים אתכם לאבינו שבשמים, המשיכו בהם, ותזכו להמון ברכה. חשוב מאוד לדעת שהקשר עם אבינו שבשמים נבנה כל הזמן, כל דבר שאדם זוכה להתקדם בו, הוא זוכה לבנות עוד את הקשר, עוד להתקדם ועוד לבנות את עצמו. לכן חשוב תמיד להיות בתהליך של התקדמות. אם תרצה אשמח לכוון אתכם לדרכים איך להתקדם הלאה, איך להיות טובים יותר ושלמים יותר וכמובן קשורים יותר לאבינו שבשמים. אשמח לעזור בכל מה שאוכל. הרב יצחק גרינבלט.
שאלה: מושגים בסיסיים ברמב"ם: לרב! אם הרב יוכל אולי להסביר לי קצת על ההבדלים (ברמב"ם) בין הלכה למשה מסיני, קבלה, שמועה,מסורת, זה יהיה נהדר! בנוסף, האם סיפורי התורה (שהם לא ההלכות) הם תורה שבעל פה? (לדוג : אברהם וכבשן האש, שדינה ולאה היו יצאניות ועוד ועוד). ב
תשובה: הלכות למשה מסיני - הלכות שלא ניתן ללומדן מהתורה שבכתב. דוגמאות לכך: לבוד ודופן עקומה, קשר של תפילין, ורצועות שחורות, ותפילין מרובעות, ועוד (הקדמת הרמב"ם למשנה) קבלה או בסגנון אחר הלכות מקובלות - הלכות שיש להם "שתי" מקורות: א. הקבלה ממשה ב. היכולת לדרוש אותם הלכות מן הכתובים. שמועה (מובא ברמב"ם הלכות ממרים פרק א' הלכה א-ב) - כוונתו היא למושג "קבלה" ולהלכה למשה מסיני שהזכרנו בתחילה. מסורת - שם כולל לפירוש המצוות שנמסר למשה רבנו וממנו הלאה לחכמי כל הדורות, ובהם אין כל מקום לספק. כמו כן ביטוי זה מופיע בהקשרים שונים גם ביחס למושגים הלכה למשה מסיני וקבלה. מדרשי ח נחשבים לתורה שבע"פ. יום טוב
שאלה: ברכה על הפרשת תרו"מ בשביעית: היה גם צריך לברך על הפרשת תרו"מ על לימונים מתשרי? השאלה נשאלה בהמשך לשאלה "לימונים בשביעית - המשך"
תשובה: וברכת ד' נא לפרט מה פרוש לימונים מתשרי: חנטה, קטיף, עונה"מ. וכיצד אתה יודע שזה מתשרי. שבוע טוב יהודה הלוי עמיחי מכון התורה והארץ כפר דרום אשקלון
שאלה: תוקף הלכתי לאירוסין: הרב כתב שלפני האירוסין ניתן לישון באותו בית ואילו רצוי להחמיר לאחר האירוסין. אך למעשה כיום האירוסין היא סתם מסיבה שרוקדים ושמחים עם החתן והכלה ולא האירוסין של המשנה, איזה תוקף הלכתי יש למסיבת האירוסין שצריך אחריה להקפיד את כללי צניעות חמורים יותר? השאלה נשאלה בהמשך לשאלה "לינה של מאורסים באותה דירה"
תשובה: אחרי האירוסין זה יותר מוחלט ולכן נהגו לאסור, כל הנושא הזה לא מוגדר בהלכה כאיסור אלא זה חומרא. ואחרי שכבר החליטו שמתחתנים נהגו לאסור.
שאלה: הכשרת מטבח גויים וכליו בדירת הארחה בחוץ לארץ : מה האופן בו ניתן להכשיר מטבח של גויים בדירת הארחה בחו"ל? אודה לרב אם יוכל להתייחס ל : כריים של גאז כריים חשמליות תנור מיקרו גל צלחות זכוכית סכום מתכתי כוסות זכוכית סירים ממתכת מחבת קערות זכוכית קערות פלסטיק לסיום אציין שאני ספרדי ממוצא אלג יראי
תשובה: שאלתך מקיפה מאוד אענה בקצרה: כל הכלים נדרש ניקיון יסודי ולא להשתמש 24 שעות כיריים גז - ליבון קל, על המשטח לערות מים רותחים מכלי ראשון. חשמליות - ליבון קל. תנור - 20 דקות בחום גבוהה מיקרו גל - קערה עם מי סבון 3 דקות -להשתמש לחמם בתוך שקית. צלחות זכוכית סכו"ם, כוסות, סירים,קערות שונות - הגעלה במים רותחים. לא ניתן להכשיר מחבתות, ותבניות של התנור. לפעמים יותר קל לקנות,לפחות חלק מהכלים. ה' יצליח דרכך
שאלה: האם כלי שחייב הגעלה צריך לעבור הטבלה?: לא הבנתי בדיוק, אני צריך להגעיל כמה כלים שבלעו איסור והם כבר עברו הטבלה לפני שבלעו איסור. האם אחרי שאני מגעיל אותם הם חייבים שוב הטבלה?
תשובה: ב"ה שלו-ם וברכה לא. כלים שהוטבלו ונמצאים ברשות יהודי לא צריכים טבילה נוספת כאשר בלעו איסור אלא רק הגעלה או ליבון. הרב חגי בר גיורא
שאלה: ברכה אחרונה על חמצוצים: על כמה שטיחונים מגומי צריך לברך ברכה אחרונה? אני יודעת שצריך לברך ברכה אחרונה על כזית. אבל כמה שטיחונים במספר זה כזית?
תשובה: בנפח של קופסת גפרורים.
שאלה: הטעמים במילים "הושע בן נון": למה טעמי הפסוק של הושע בן נון שונים מכל שאר המרגלים?
תשובה: לשואל נראה ששינוי זה נובע מהעובדה שרק ליהושע היה אב עם שם בעל הברה אחת בלבד. לכל שאר ראשי המטות היו אבות עם שם בעל שתי הברות (ז-כור, חו-רי, יפו-נה), לכן כאשר נוספה להם המילה "בן", נוצרה מילה ארוכה (על פי הערתו של רבי יצחק בן אריה יוסף דוב בסידור "עבודת ישראל" בשירת הים שבפסוקי דזמרא). נאמנה
שאלה: יולדת בניתוח קיסרי - טהרתה: לרב, אשתי ילדה היום בניתוח קיסרי האם היא טהורה, לא ירד דם?
תשובה: אישה שילדה בניתוח קיסרי אינה טמאה טומאת לידה, וכן אינה טמאה מדין נידה. ואינה חייבת לבדוק האם יצא דם והמחמירה תבוא עליה ברכה.
שאלה: עבודה של אחות: אני אחות בבית חולים. האם מותר לי לרחוץ גברים? ואם אסור, אז גם במחיר של פיטורין?
תשובה: הבעיה אינה רק רחיצה, יש עוד טיפולים לא צנועים כגון זריקות, חבישות וכו' וכו'. תפקידה של אחות לטפל בחולים ולדאוג לכל מחסורם בין גברים בין נשים, בודאי שהיה ראוי שגבר ירחץ גברים ואשה נשים, אך מכיון שרוב האחיות הן נשים אין בררה אלא שאישה תעשה זאת. כמובן שזהו רק בדיעבד, לכתחילה יש לבקש ממשפחת החולה שמישהו מהמשפחה ירחץ אותו.
שאלה: זמירות שבת יחד עם הכלות: אם מגיעים לביקור הבנים הנשואים עם נשותיהם, האם הנשים יכולות לשיר את הזמירות יחד עם בעליהן ושאר בני הבית?
תשובה: יש שהתירו בשירי קודש
שאלה: חוב שלא שולם: הרב! עבדתי במקום שכדי להגיע אליו הייתי צריכה ליסוע כשעתיים לכל כיוון בארבעה אוטובוסים, המנהל שם יצר איתי קשר גם מעבר לעובד ומעביד רגיל. הם לא שילמו לי את הכסף שהגיע לי, לא החזירו לי על נסיעות, וקיצצו לי במשכורת ללא סיבה. לצורך כיסוי גרעון בבנק, המנהל הלווה לי 3000 ש"ח, ועוד לפני שהספקתי להחזיר לו אותם הוא נעלם בעקבות תסבוכות של החברה שלהם. מאז לא שילמתי לו את החוב, לא בכוונה אלא פשוט בגלל שלא הצלחתי לצבור סכום כזה כדי לשלם לו. עברו יותר מעשר שנים מאז, בשנים הראשונות הוא היה מתקשר פעם בשנה ובודק האם יש לי אפשרות להחזיר את החוב, אבל זה לא יצא אל הפועל. האם אני עדיין צריכה להחזיר לו את החוב? מה גם שעברה שנת שמיטה מאז.
תשובה: א. לעניין הנסיעות, החוק קובע שהמעסיק צריך לשלם בכל יום עד 25 ש"ח לנסיעות, אמנם כיון שיש בזה הרבה פרטי דינים, ומה עוד שאנו לא יודעים טענותיו של הצד השני, אנו מציעים לך לגשת לרב ת"ח שבקיא בסוגיות אלו שיכול ללבן את העניין על כל פרטיו. ב. לעניין שמיטת כספים, הדין הוא שכאשר המעסיק עשה פרוזבול, ההלואה לא נשמטת, וגם כאשר הוא לא עשה פרוזבול, הודיעו לנו ח ש"רוח חכמים נוחה" במי שמשלם בכל זאת, (כמו"כ אציין שכתבו מן הפוס' האחרונים שהיום כיון "שאין העולם נזהרים ויודעים מזה כלל, ולא עלה על דעת הלוה כלל שיהיה השביעית משמטת וכו'" לכן יכול לגבות - חת"ס חלק ה' חו"מ סי' קי"ג) הרב נעם דביר מייזלס
שאלה: כשרות ספר תורה: מה דינו של ספר תורה שנכתב בספק אולי גם על ידי חק תוכות? אני אומר בספק מכיון שאולי הסופר תיקן אותיות שעל פי ההלכה זה גרם אולי לחק תוכות והוא חשב לתומו שהתיקונים שהוא ביצע הם כשרים.
תשובה: וברכת ד' ספר תורה שנכתב בחק תוכות הוא פסול כיוון שאין כאן את כל האותיות כתובות בכתב. אין אפשרות לתקן חק תוכות על ידי כתיבה חוזרת על האות עצמה (קול יעקב סי' לב אות פו). אלא שיש לעיין מנ"ל שנעשה חק תוכות, דבר זה לא הוברר במכתב, באופן כללי יש לאומן חזקת כשרות שלא מרע אומנותו אלא א"כ יש סיבה רצינית המביאה לידי ספק בחק תוכות. על כן צריך עוד פרטים על מנת לפסול ספר שספק אם היו בו טעויות וספק אם עשו תיקונים על ידי חק תוכות. בברכת התורה והארץ יהודה הלוי עמיחי מכון התורה והארץ
שאלה: שימוש במשחה בשבת: ראיתי שכתבו שמותר להוציא משחה מהשפופרת בשבת ישירות על העור, אם לא מורחים, והפעולה מותרת בין למבוגר ובין לתינוק. שאלתי היא, האם מותר להוציא קודם את המשחה מהשפופרת ליד, ואח"כ עם היד להניח את המשחה על הנקודות הרצויות בעור (ללא מירוח)?
תשובה: ראשית, לא תמיד מותר למרוח משחה על העור. הדבר אסור משום רפואה בשבת וחכמים התירו רק בחולה שאין בו סכנה כגון תינוק. אבל סתם מיחושים וגירודים אין למרוח בשבת. עיין פניני הלכה פרק כח מתי מותר להשתמש בתרופות. במקרים שמותר ליטול תרופות, מותר גם להניח מהיד. הרב שלמה בורנשטין
שאלה: להתייחס לחתול שחור: הרב עבר ליד חברה שלי חתול שחור ובעקבות כך היא ביטלה פגישה עם בחור. האם הדבר מותר, או שיש בכך איסור?
תשובה: בהתייחסות לחתול שחור שעבר יש איסור של 'לא תנחשו'. א. התורה מצווה: ' לא תנחשו' ובילעם בראותו את עם ישראל במדבר אמר: 'כי לא נחש ביעקב ולא קסם בישראל', והסביר רש"י "ראויים הם לברכה שאין בהם מנחשים וקוסמים". ב. ספר החינוך הסביר בטעם האיסור שמעשים אלו הם סכלות גמורה, ולעם קדוש לא יאות שישעו בדברי שקר. ועוד שהם סיבה להדיח האדם מאמונת ה' ומתורתו הקדושה ולבוא מתוכם לכפירה גמורה, שיחשוב תו ורעתו וכל אשר יקרהו שהוא במקרה ולא בהשגחת הבורא. ג. הגמרא מסבירה שניחוש הוא שאדם אומר "פתו נפלה מפיו", או "מקלו נפלה מידו", ולכן הוא לא יצליח בעסקיו באותו היום, ראה נחש מימינו, שועל משמאלו - שהם להבנתו סימן רע, זהו איסור תורה של 'לא תנחשו'. ד. מעשה אליעזר ויונתן בן שאול, האם מעשה אליעזר איננו ניחוש? אליעזר עומד על המעיין ואומר שכאשר הוא יבקש לשתות והנערה תאמר "שתה וגם לגמליך אשאב", זו הכלה המיועדת. וכן יונתן אומר לנערו בוא נלך למחנה פלישתים: "ואם כה יאמרו עלו עלינו ועלינו כי נתנם ה' בידנו וזה לנו האות". הר"ן מסביר: 'ניחוש האסור מהתורה הוא סימן שאין בו הגיון שהוא גורם לתועלת הדבר או להיפך. אבל בדבר שהשכל מכריע שהם מראים על תועלת הדבר או נזקו אין איסור' וזה מה שעשו אליעזר ויונתן, אליעזר עשה סימן הגיוני שאם הנערה תהיה בעלת חסד היא המתאימה ליצחק. וכן יונתן עשה סימן אם יאמרו תעלו אלינו סימן שהם חוששים לעזוב את עמדת השמירה שלהם והם מפחדים. הרמב"ם כתב דעה שונה שמעשה אליעזר היה אסור, והסביר הכסף משנה שבכל זאת אין בזה בעיה מכיון שאליעזר היה בן נח שאינו אסור בניחוש. הרמ"א הביא את שתי הדעות וכתב: 'ההולך בתום ובוטח בה' חסד יסובבנו'. ה. דוגמאות נוספות האסורות משום ניחוש: 1. האומר לגבאי אל תתחיל לגבות ממני, או לא בראש חודש שיראה כמזל רע שיגבו ממנו תשלומים כול החודש. 2. הגיע לבית הכנסת וראה שיושבים במקומו ורואה בכך סימן רע. 3. כרטיס טיסה שנשרף בצורה פלאית ורואה בכך סיבה לא לטוס יש בכך איסור. למרות שיש רצו לתלות על מעשה רבי עקיבא שהגיע ליישוב ולא ארחו אותו ואמר כל מה שעושה ה' לטובה עושה. ונכבה לו הנר ושוב אמר כל מה שעושה ה' לטובה עושה. ובבוקר בא צבא ולקח בשבי את אנשי העיר. והסביר בספר בניהו מדוע רבי עקיבא לא הדליק את הנר בשנית כדי לא לסתור את מה שנעשה מהשמיים - אך הדבר שונה, ששם יתכן שרבי עקיבא לא היה צריך לנר. אבל שאדם הזמין טיסה ומבטלה שרואה בכך סימן רע, יש בכך איסור ניחוש. 4. תליית פרסה של סוס לסימן הצלחה. 5. ראה חתול שחור עובר לידו והחליט לא לעשות עסק באותו יום. ו. עשיית סימנים המותרים: 1. בראש השנה לוקחים סימנים לשנה טובה, ומברכים את השנה כדי שלא יחשבו שהסימנים הם המועילים. 2. בזמנים קדומים נהגו להינשא במחצית הראשונה של החודש בימי מילוי הלבנה לסימן טוב. כתב ערוך השולחן כיום לא נוהגים זאת) 3. שופכים מעט מיין של הבדלה לסימן טוב. דוגמאות נוספות ניתן להביא לאסור ולמותר, אך צריך לדעת שעשיית מעשים טובים וחסדים זוהי הסגולה הטובה ביותר והבוטח בה' חסד יסובבנו.